
Jautājumi un atbildes Nr. 4
Atklāts konkurss
“Sadzīves atkritumu apsaimniekošana Augšdaugavas novada pašvaldības administratīvajā teritorijā”
(identifikācijas Nr. ANPCP 2026/40)

1.jautājums. Kā viens no piedāvājuma vērtēšanas kritērijiem ir noteikts, ka transporta līdzeklim ir jābūt aprīkotam ar svēršanas iekārtām, taču ne Konkursa nolikumā, ne tā tehniskajā specifikācijā nav noteiktas precīzas vajadzības attiecīgās prasības izpildei. Pasūtītājs savā paskaidrojumā norāda, ka attiecīgo prasību ir iekļāvis, lai noteiktu atkritumu tilpuma masas mērījumus saskaņā ar Ministru kabineta 2018. gada 21. augusta noteikumiem Nr. 537 “Sadzīves atkritumu masas un tilpuma attiecības mērījumu veikšanas kārtība un nosacījumi”. Saskaņā ar attiecīgajiem noteikumiem ir divu veida metodika tilpuma masas noteikšanai, kur viena no tām ir katra konteineru svēršana. 
Piegādātājs piekrīt, ka normatīvajos aktos ir noteiktas divas pieejas atkritumu tilpuma masas noteikšanai, bet gadījumā, ja Pasūtītājs izvēlas metodi, kur tiek veikta atkritumu svēršana – tilpuma/masas veikšanas brīdī maršruta laikā ir jānodrošina katra konteineru svēršana tā atrašanās vietā konteineru tukšošanas brīdī, vienlaikus fiksējot konteinera tilpumu un piepildījumu.
Lai nodrošinātu to, ka visiem pretendentiem ir noteiktas vienādas un pārbaudāmas prasības, Piegādātājs aicina papildināt Nolikumu un tehnisko prasību aprakstu attiecībā uz atkritumu svēršanas iekārtām, jo Pasūtītājs nav paredzējis vairākus aspektus, kas attiecīgo prasību padara par formālu. Proti:
a. Pasūtītājam jānosaka kādi dokumenti jāiesniedz un kā Pasūtītājs pārliecinās par atkritumu svēršanas iekārtu esamību un atbilstību uz transporta līdzekļiem piedāvājumu vērtēšanas brīdī.
b. Pasūtītājam ir jānosaka, ka attiecīgajām iekārtām ir jābūt sertificētām, kalibrētām un verificētām kā atkritumu svēršanas iekārtām, kā arī jānosaka, ka visas sadarbības laikā atkritumu apsaimniekotājs un Pasūtītājs seko līdzi svaru atbilstības pārbaudēm un dokumentu pagarināšanai, savukārt atkritumu apsaimniekotājs iesniedz pašvaldībai pagarinātos un apstiprinātos atkritumu svēršanas iekārtu atbilstības sertifikātus. Informējam, ka šādu iekārtu sertificēšanu, kalibrēšanu un verificēšanu veic Latvijas Nacionālais metroloģijas centrs.
c. Atkritumu apsaimniekotājs iesniedz aprakstu kā tiks veikta attiecīgā prasība, nodrošinot visas Ministru kabineta 2018. gada 21. augusta noteikumu Nr. 537 “Sadzīves atkritumu masas un tilpuma attiecības mērījumu veikšanas kārtība un nosacījumi” prasības.
d. Attiecīgā prasība, kas atrunāta augstāk norādītajos Ministru kabineta noteikumos paredz, ka svērts tiek katrs tilpuma/masas mērījumos paredzētais konteiners. Tā kā Nolikums un tehniskās prasības neapraksta konkrēto mērķi, tad tas ir jāiekļauj nolikumā. 
Piegādātājs informē, ka atkritumu svēršanas iekārtas ir vairāku veidu – automātiskās, kas reāli arī veic katra konteinera svara noteikšanu ar ļoti mazu svēršanas kļūdu, kas ir 0,3-0,5 kg uz konteineru. Savukārt svaru iekārtas, kas ir izvietotas uz automašīnas šasijas neveic katra konteinera svēršanu, bet kopējās kravas noteikšanu, kā arī kļūda svēršanas rezultātam ir sākot ar 5 kilogramiem, attiecīgi uz katru kravā izbērto konteineru var veidoties būtiska kļūda, kā arī tā nepilda augstāk noteikto prasību.
Piegādātājs vērš uzmanību, ka korektu mērķa izpildi tilpuma un masas mērījumu noteikšanai var izpildīt tikai ar noteikta tipa svaru iegādi, kas veic katra konteinera svara noteikšanu un paceltā konteinera identifikāciju, kas ļauj Pasūtītājam pārliecināties par atbilstošu rezultātu un to, ka maršruta laikā tiešām tiek nosvērti atkritumi, kas atrodas konkrētos konteineros.
Šāda atkritumu apsaimniekošanas sistēma Latvijā tiek nodrošināta tikai Jūrmalas valstspilsētā, kur tiek kontrolēta gan svaru darbības atbilstība, gan katra konteinera identifikācija, lai gan pakalpojuma saņēmējs, gan Pasūtītājs varētu pārliecināties par iegūtā rezultāta pareizību.
Ņemot vērā iepriekš minēto, Piegādātājs lūdz Pasūtītāju precizēt un papildināt Nolikuma un tehnisko prasību nosacījumus attiecībā uz atkritumu masas un tilpuma attiecības noteikšanas kārtību, skaidri definējot prasības izmantotajām svēršanas iekārtām, to atbilstības apliecināšanas dokumentiem, verifikācijas un kalibrācijas kārtībai, kā arī mērījumu veikšanas un kontroles procedūrām. Šādu precizējumu iekļaušana nodrošinās vienlīdzīgu attieksmi pret visiem pretendentiem, prasību objektīvu pārbaudāmību un novērsīs atšķirīgas interpretācijas iespējas iepirkuma izpildes laikā.

2. Jautājums. Tā kā atkritumu apsaimniekošanas svēršanas sistēma, tās iekārtu iegāde un uzturēšana kā arī sertifikācija, verifikācija un kalibrēšana rada būtiskas papildu izmaksas, Piegādātājs vērš uzmanību, ka gadījumā, ja Pasūtītājs neprecizē Nolikumu, tehniskās prasības un rezultāta vērtēšanas kritērijus – būtu izvērtējama attiecīgās prasības izslēgšana no Konkursa prasībām. 
Piegādātājs vērš uzmanību, ka korekta un normatīvo aktu prasībām atbilstoša konteineru individuāla svēršana ir iespējama tikai ar specializētu svēršanas sistēmu izmantošanu, kuru ieviešana un uzturēšana prasa ievērojamus finanšu ieguldījumus. Vienlaikus no Nolikuma un normatīvajiem aktiem izriet, ka masas un tilpuma attiecības noteikšana tiks veikta tikai vienu reizi ceturksnī viena maršruta ietvaros, tādējādi šādu sistēmu uzturēšanas izmaksas nav samērīgas ar prasības faktisko izmantošanas biežumu un sasniedzamo rezultātu. Turklāt šādas prasības izpilde neizbēgami tiks ietverta pakalpojuma pašizmaksā, radot papildu finanšu slogu gan atkritumu apsaimniekotājam, gan pakalpojuma saņēmējiem, kā rezultātā var pieaugt atkritumu apsaimniekošanas tarifs. Līdz ar to Piegādātājs aicina Pasūtītāju izvērtēt prasības samērīgumu, nepieciešamību un ekonomisko pamatotību, kā arī, ja prasība tiek saglabāta, nodrošināt tās detalizētu regulējumu un viennozīmīgus vērtēšanas kritērijus, lai visiem pretendentiem būtu skaidri, objektīvi un vienādi izpildāmi nosacījumi.

Atbilde. 
Pasūtītājs ir iepazinies ar pretendenta sniegtajiem apsvērumiem un, izvērtējot attiecīgo prasību, secinājis, ka tās piemērošana tomēr var radīt atšķirīgu tehnisko risinājumu interpretācijas riskus iepirkuma līguma izpildes laikā. Vienlaikus Pasūtītājs noraida apgalvojumu, ka prasība par transportlīdzekļa aprīkošanu ar svēršanas sistēmu būtu bijusi formāla. Tā tika noteikta ar mērķi nodrošināt iespēju nepieciešamības gadījumā iegūt faktiskus datus par savākto atkritumu masu konkrētās teritorijās, izmantot šos datus sadzīves atkritumu apsaimniekošanas sistēmas pilnveidošanai un izvērtēt iespējas nākotnē ieviest uz atkritumu masas uzskaiti balstītus norēķinu risinājumus. Vienlaikus šāds risinājums ļautu nodrošināt arī liela izmēra un mājsaimniecībās radīto būvniecības atkritumu svēršanu to savākšanas laikā. Izvērtējot iepirkuma dokumentāciju atkārtoti, Pasūtītājs secināja, ka minēto mērķu sasniegšanai ir pieejami arī citi organizatoriski un tehniski risinājumi, neizvirzot obligātu prasību par transportlīdzekļa aprīkošanu ar svēršanas sistēmu. 
Ņemot vērā iepriekš izvērtēto, iepirkuma komisija pieņēma lēmumu veikt grozījumus nolikumā. 
Nolikums ar grozījumiem būs pieejams EIS e-konkursu apakšsistēmā https://www.eis.gov.lv/EKEIS/Supplier/Procurement/172132,  sadaļā “Dokumenti”.

